text: Hvalborg er en han
  21 juni 2010 kl. 12.49
  Jamen, så kan hvalen jo ikke hedde Hvalborg! En nærmere undersøgelse under parteringen på Vejle Havn viser nu, at den døde finhval er en han. 
  Så må navnet vel være Finn?
  Efter første øjekast bedømte hvaleksperterne den døde hval i Vejle til at være en hun, men ved nærmere undersøgelser har det nu vist sig, at det var en han.
  
  Har en penis på 53 cm
  Parteringen af hvalen på havnen i Vejle skrider planmæssigt frem. Eksperterne har nu fastslået, at hvalen er en han.
  - Den har en penis, så det ligger helt fast, siger konservator Joakim Engel fra Zoologisk Museum, Statens Naturhistoriske Museum i København.
  Ifølge TV SYDs udsendte er penis 53 centimeter!
  
  Partering
  Biologer, dyrlæger, læger, konservatorer og flere studerende er samlet om at partere det 24 ton og 17,2 meter lange dyr.
  En kran med en skovl samler kødet op i en container efterhånden, som konservatorerne skærer sig ind til skelettet. Lugten af død fisk er gennemtrængende, og tarme og blod ligger på asfalten på havneområdet.
  
  Øje skåret ud
  I aftes blev et af hvalens øjne skåret ud og sendt til et laboratorium for at blive aldersbestemt.
  Fastsættelsen af hvalens alder foregår ved at måle aminosyrer i linsekernen i øjet. Aminosyrer findes i to former. Det er ved udregning af forskellen mellem de to aminosyrer, at forskere finder ud af, hvor gammel hvalen er. 
  Zoologisk Museum regner med, at der er svar på øje-prøven om to uger. Konservatorerne håber, at de bliver færdige med arbejdet mandag, men hvis ikke, fortsætter de tirsdag.
  